32012D0264
L 131/6
SLUŽBENI LIST EUROPSKE UNIJE
PROVEDBENA ODLUKA KOMISIJE
od 21. svibnja 2012.
o izmjeni Odluke 2008/620/EZ o određivanju posebnog programa kontrole i inspekcijskih pregleda za stokove bakalara u Kattegatu, Sjevernom moru, Skagerraku, istočnom Engleskom kanalu, vodama na zapadu Škotske i Irskom moru
(2012/264/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredaba (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredaba (EEZ) br. 2847/93, (EZ) br. 1627/94 i (EZ) br. 1966/2006 (1), a posebno njezin članak 95.,
budući da:
(1)
Odlukom Komisije 2008/260/EZ (2) uspostavljen je poseban program kontrole i inspekcijskih pregleda koji se primjenjuje u razdoblju od četiri godine kako bi se osigurala usklađena provedba mjera koje su propisane Uredbom Vijeća (EZ) br. 423/2004 (3) o uvođenju mjera za obnovu stokova bakalara u Kattegatu, Sjevernom moru, Skagerraku, istočnom Engleskom kanalu, vodama na zapadu Škotske i Irskom moru.
(2)
Poseban program kontrole i inspekcijskih pregleda neophodan je za uspostavu operativne suradnje između predmetnih država članica te kako bi omogućio Agenciji za kontrolu ribarstva Zajednice uspostavu zajedničkih planova upravljanja u skladu s člankom 9. Uredbe Vijeća (EZ) br. 768/2005 (4).
(3)
Kako bi se osigurala kontinuirana usklađena provedba mjera uspostavljenih u svrhu oporavka stokova bakalara, poseban program kontrole i inspekcijskih pregleda trebalo bi produljiti za razdoblje od jedne godine.
(4)
Odluku 2008/620/EZ bi stoga trebalo na odgovarajući način izmijeniti.
(5)
Mjere predviđene u ovoj Odluci utvrđene su sporazumno s predmetnim državama članicama.
(6)
Mjere predviđene u ovoj Uredbi u skladu su s mišljenjem Odbora za ribarstvo i akvakulturu,
DONIJELA JE OVU ODLUKU:
Članak 1.
U članku 2. Odluke 2008/620/EZ, uvodni stavak zamjenjuje se sljedećim:
„Poseban program kontrole i inspekcijskih pregleda iz članka 1. primjenjuje se u razdoblju od pet godina i obuhvaća:”.
Članak 2.
Ova Odluka stupa na snagu sljedećeg dana od dana objave u Službenom listu Europske unije.
Sastavljeno u Bruxellesu 21. svibnja 2012.